নিউজ বিএনএ ডটকম,  ঢাকা, ৯ জুলাই : তত্ত্বাবধায়ক সরকার ব্যবস্থা পুনঃবহাল ও পঞ্চদশ সংশোধনী বাতিলের দাবিতে বিএনপির পূর্বঘোষিত গণঅনশন কর্মসূচিতে নেতৃত্ব দেবেন দলের চেয়ারপারসন বেগম খালেদা জিয়া। শনিবার দুপুর সাড়ে ১২টায় নয়াপল্টনে বিএনপির কেন্দ্রীয় কার্যালয়ে যৌথ সংবাদ সম্মেলনে ভারপ্রাপ্ত মহাসচিব মির্জা ফখরুল ইসলাম আলমগীর এ কথা বলেন।    রাজধানীর ইঞ্জিনিয়ার্স ইনস্টিটিউটের সামনে ১৩ জুলাই বুধবার সকাল ১০টা থেকে বিকেল ৪টা পর্যন্ত গণঅনশন চলবে। ৪৮ ঘণ্টা হরতালের প্রথম দিন বিরোধী দলীয় চিফ হুইপ জয়নুল আবদিন ফারুকের ওপর পুলিশের হামলার  প্রতিবাদে দেশব্যাপী বিক্ষোভসহ গণঅনশন কর্মসূচি ঘোষণা করে বিএনপি।    যৌথ সভায় ছাত্রদল সভাপতি সুলতান সালাউদ্দিন টুকু, যুবদল নেতা রফিকুল ইসলাম মজনু, কমিশনার বজলুর বাসেত মঞ্জুকে রিমান্ডে নেয়ার ঘটনায় তীব্র নিন্দা জানানো হয়।    সংবাদ সম্মেলনে বিএনপির চেয়ারপারসনের উপদেষ্টা মীর নাসির উদ্দিন, শামসুজ্জামান দুদু, ভাইস চেয়ারম্যান আব্দুল্লাহ আল নোমান, যুগ্ম মহাসচিব আমান উল্লাহ আমান, রুহুল কবীর রিজভী, সাংগঠনিক সম্পাদক ফজলুল হক মিলন, মজিবর রহমান সরোয়ার, এম ইলিয়াস আলী, অর্থ বিষয়ক সম্পাদক আব্দুস সালাম, আবুল  খায়ের ভূঁইয়া এমপি, সহদপ্তর সম্পাদক শামীমুর রহমান, আসাদুল করিম শাহীন, স্বেচ্ছাসেবক দলের শফিউল বারী বাবু, ওলামা দলের সভাপতি এম এ মালেক, মহিলা দলের সাধারণ সম্পাদক শিরিন সুলতানা, ছাত্রদল নেতা শহীদুল ইসলাম বাবুল প্রমুখ উপস্থিত ছিলেন।    সম্পাদনা : কামাল উদ্দিন খোকন।